Lørdag eftermiddag udbrød der brand i et tyrkisk kulturcenter i Hedehusene.

Branden er slukket nu.

Det oplyser Københavns Vestegns Politi til B.T.

Det drejer sig om det tyrkiske kulturhus 'Fetih Camii', som ligger i Hedehusene mellem Roskilde og Taastrup.

Der er i øjeblikket brand i det tyrkiske kulturhus 'Fetih Camii' i Hedehusene. Foto: Mathias Øgendal Vis mere Der er i øjeblikket brand i det tyrkiske kulturhus 'Fetih Camii' i Hedehusene. Foto: Mathias Øgendal

Torben Wittendorff, vagtchef hos Københavns Vestegns Politi, oplyser til B.T., at der ikke er nogen mennesker, der er kommet til skade i forbindelse med branden.

»Der var ikke nogen mennesker til stede, da branden opstod,« siger vagtchefen og tilføjer:

»Der er dog mange derude nu, fordi det er deres kulturhus, der er brand i. Men der er god ro og orden.«

Billeder fra stedet viser kraftig røg og flammer, der kommer fra kulturhusets tag.

Politiet fik anmeldelsen om branden klokken 16.32.

Godt en times tid senere oplyser vagtchefen dog til Ritzau, at branden er ved at være under kontrol.

Hvad der er årsag til branden, vides endnu ikke med sikkerhed.

Efterforskningen er i gang, og indtil videre lader ordensmagten alle muligheder stå åbne i forhold til mulig brandårsag.